*Projekts*

**Informatīvais ziņojums**

**“Par atļauju Izglītības un zinātnes ministrijai uzņemties papildu valsts budžeta ilgtermiņa saistības Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001)””**

Pamatojoties uz Ministru kabineta 2009.gada 7.aprīļa noteikumu Nr.300
“Ministru kabineta kārtības rullis” 58.punktu, Izglītības uz zinātnes ministrija (turpmāk – ministrija) ir sagatavojusi informatīvo ziņojumu par atļauju ministrijai uzņemties papildu valsts budžeta ilgtermiņa saistības ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001), lai īstenotu projektus un pasākumus, kas guvuši atbalstu Eiropas Komisijas tieši administrētajās pētniecības, tehnoloģiju attīstības, inovācijas un demonstrācijas programmās un konkursos, lai Ministru kabinets pieņemtu lēmumu atļaut ministrijai uzņemties papildu saistības un atbalstīt Eiropas Komisijas tieši administrēto pētniecības, tehnoloģiju attīstības, inovācijas un demonstrācijas programmu un pasākumu ietvaros apstiprinātus pētniecības un inovācijas projektus (turpmāk – informatīvais ziņojums).

Informatīvā ziņojuma mērķis ir sniegt informāciju un pamatot nepieciešamību 2017., 2018.- 2020.gadā un turpmākajos gados uzņemties papildu valsts budžeta ilgtermiņa saistības ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” (turpmāk - apakšprogramma 70.06.00) Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001), lai nodrošinātu Latvijas zinātnisko institūciju reģistrā iekļauto zinātnisko institūciju, kā arī uzņēmumu (turpmāk – Latvijas dalībnieki) dalību ES pētniecības programmu ietvaros atbalstītajos projektos, piešķirot līdzfinansējumu šo projektu īstenošanai Latvijā, kā arī nodrošinātu Latvijas dalību ESFRI pētniecības infrastruktūru konsorcijos, piešķirot finansējumu attiecīgo ikgadējo dalības maksu segšanai.

Informatīvais ziņojums ir nepieciešams, lai nodrošinātu *Deklarācijā par Māra Kučinska vadītā Ministru kabineta iecerēto darbību* noteikto: “Zinātniskās darbības izcilības nodrošinājums – cilvēkresursu atjaunotne un attīstība (2018.gadā privātajā sektorā nodarbinātie pētnieki 25%), pētniecības pārnese uzņēmējdarbībā (2018.gadā inovatīvu uzņēmumu īpatsvars valstī 40%, privātā sektora ieguldījums pētniecībā un attīstībā 47% no kopējiem ieguldījumiem valstī 2018.gadā), infrastruktūras nodrošinājums:

122. Īstenosim Latvijas viedās specializācijas stratēģiju un kopīgi ar uzņēmējiem veiksim uz augstāku pievienoto vērtību un efektīvāku vietējo resursu izmantošanu vērstus ieguldījumus, tai skaitā izvērtējot sektoriālas investīciju platformas izveidi Latvijas augstākās izglītības, zinātnes un inovāciju konkurētspējas programmai.

123. Koncentrēsim zinātnes resursus, izstrādājot zinātnes un inovācijas pētniecības teritoriālo kartējumu. Noteiksim infrastruktūras ieguldījumu prioritātes un īstenosim cilvēkresursu attīstības pasākumus zinātnisko institūciju konkurētspējas un kritiskās masas palielināšanai.

124. Attīstīsim nacionālas nozīmes valsts pētniecības infrastruktūru stratēģiski svarīgu jautājumu izpētei, tai skaitā valsts un sabiedrības drošībai[[1]](#footnote-1).”

Informatīvais ziņojums sagatavots, ievērojot Likuma par budžetu un finanšu vadību 24.panta trešo daļu, kas nosaka, ka budžeta iestādes var uzņemties papildu valsts budžeta ilgtermiņa saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

**Pašreizējās situācijas raksturojums**

Apakšprogrammas 70.06.00 ietvaros valsts budžeta finansējums tiek nodrošināts kā vispārējā kārtībā sadalāmā dotācija no vispārējiem ieņēmumiem (turpmāk – atbalsts) Latvijas dalībniekiem dalībai projektos un projektu īstenošanai Latvijā ar nosacījumu, ka projekti ir noteiktā kārtībā kvalificējušies, ko apstiprina ES pētniecības programmu lēmējinstitūciju lēmumi*,* uz kuru pamata Eiropas Komisija piešķir attiecīgu līdzfinansējuma daļu Latvijas dalībniekam projekta īstenošanai ES pētniecības programmu ietvaros. Atbalstu projektu īstenošanai piešķir valsts līdzfinansējuma vai valsts atbalsta veidā saskaņā ar Ministru kabineta 2015.gada 26.maija noteikumos Nr.259 “Atbalsta piešķiršanas kārtība dalībai starptautiskās sadarbības programmās pētniecības un tehnoloģiju jomā” (turpmāk – MK noteikumi Nr.259) un Ministru kabineta 2015.gada 26.maija noteikumos Nr.258 “Valsts atbalsta piešķiršanas kārtība projektu īstenošanai EUREKA programmas ietvaros” noteiktajā kārtībā. ES pētniecības programmu lēmējinstitūciju darbību regulē Eiropas Parlamenta un Padomes lēmumi un regulas, kuras ir noteiktas MK noteikumu Nr.259 2.punktā.

 Eiropas Savienības (ES) pētniecības un inovācijas atbalsta programma *Apvārsnis 2020*  (2014.-2920.) un tās priekštece ES Septītā pamatprogramma (2007.-2013.) ir nozīmīgi "Eiropa 2020" stratēģijas pamatiniciatīvas "Inovācijas savienība" ieviešanas instrumenti, kas vērsti uz Eiropas Savienības konkurētspējas stiprināšanu pasaules mērogā. Programma *Apvārsnis 2020* apvieno sevī dažādus ES pētniecības un inovācijas finansējuma instrumentus (specifiskās programmas, tehnoloģiju ierosmes, ERA-NET aktivitātes un c.) vienotā programmā (turpmāk – ES pētniecības programmas). Programma *Apvārsnis 2020* ir vērsta uz to, lai zinātniskos atklājumus pārvērstu inovatīvos produktos un pakalpojumos, kas radītu jaunas iespējas uzņēmējdarbībai un uzlabotu cilvēku dzīvi.  Programmas *Apvārsnis 2020* mērķis ir stiprināt ES un tai skaitā arī Latvijas zinātnes un tehnoloģijas bāzi, stimulēt ekonomisko izaugsmi un rūpniecisko konkurētspēju nākotnē, tiecoties uz viedas, ilgtspējīgas un iekļaujošas sabiedrības izveidi ES.

Dalība ES pētniecības programmās veicina Latvijas zinātnisko institūciju, uzņēmēju un profesionāļu atpazīstamību Eiropā, kā arī plašāk pasaulē, sekmē Latvijas zinātnes un inovācijas sistēmas integrāciju Eiropas Pētniecības telpā, dod iespēju piedalīties tehnoloģisko un sociālo inovāciju, kas būtiskas kā ES tā Latvijas ekonomiskajai izaugsmei, radīšanā, kļūt par izcilu zinātnisko publikāciju līdzautoriem. Dalība projektu konkursos dod iespēju Latvijas projektu dalībniekiem iesaistīties augstas kvalitātes Eiropas līmeņa pētniecības projektu konsorcijos, kļūt par atbildīgiem un pārliecinošiem sadarbības partneriem kopēju pētījumu īstenošanā, piesaistīt Latvijā veiktiem pētījumiem, tehnoloģiju izstrādei un inovācijai ES budžeta līdzekļus.

Ievērojot MK noteikumos Nr.259 noteiktos ES normatīvus un ES pētniecības programmu lēmējinstitūciju pieņemtos lēmumus par Eiropas Komisijas finansējuma piešķīrumu Latvijas dalībnieku iesniegtajiem projektiem ES pētniecības programmu konkursos, Latvija piešķir līdzfinansējuma daļu valsts budžeta apakšprogrammas 70.06.00 ietvaros šādiem ES pētniecības programmas apstiprinātiem projektu veidiem:

- pētniecības un inovācijas pamatprogrammas “Apvārsnis 2020” inovācijas projektiem un Eiropas Kopējās programmas projektiem;

* EURATOM programmas Eiropas Kopējās programmas projektiem;

- pētniecības un inovācijas pamatprogrammas ERA-NET aktivitātes starptautiskās sadarbības projektiem;

* IMIkopuzņēmuma (2.kopīgā tehnoloģiju ierosme inovatīvu medikamentu izstrādes jomā) pētniecības projektam;
* pamatprogrammas “Apvārsnis 2020”ERA-NET Cofund aktivitāšu projektiem;
* ECSEL kopuzņēmuma (kopīgā tehnoloģiju ierosme elektronisko sistēmu un komponenšu izstrādes jomā) projektam;
* EUROSTARS 2 programmas tehnoloģiju izstrādes projektiem;
* kopīgās Baltijas jūras pētniecības un attīstības programmas BONUS pētniecības projektiem;
* EUREKA programmas projektiem;
* COST programmas zinātniskās sadarbības tīkla akcijām.

Lai saņemtu atbalstu ES pētniecības programmas ietvaros finansēta projekta īstenošanai, pamatojoties uz MK noteikumos Nr.259 noteikto kārtību, Latvijas dalībnieks Valsts izglītības attīstības aģentūrā (turpmāk – aģentūra) iesniedz pieteikumu par atbalsta piešķiršanu (turpmāk – pieteikums). Pieteikumam pievieno līguma vai vienošanās (turpmāk - līgums), kas noslēgts ar Eiropas Komisiju par projekta īstenošanu, kopiju, ja projekts tiek īstenots Septītās pamatprogrammas, pamatprogrammas “Apvārsnis 2020” vaiEURATOM programmas ietvaros. Pieteikumam pievieno līguma, kas noslēgts ar attiecīgo ES pētniecības programmas administrējošo institūciju par projekta īstenošanu, un projekta pieteikuma kopiju, ja projektu īsteno BONUS programmas, EUROSTARS 2 programmas, ARTEMIS, ECSEL vai IMI kopuzņēmumu ietvaros. Pieteikumam pievieno projekta pieteikuma un projekta konsorcija līguma kopiju, ja projekts tiek īstenots ERA-NET aktivitātes ietvaros. Aģentūra pārbauda pieteikumā norādītā projekta atbilstību atbalsta saņemšanai un Latvijas dalībnieka – atbalsta pretendenta atbilstību finansējuma saņemšanai, kā arī atbalsta piešķiršanai pieteiktā projekta atbilstību valsts atbalsta nosacījumiem. Ministrijas izveidota Starptautiskās sadarbības programmu pētniecības un tehnoloģiju jomā projektu vērtēšanas komisija (turpmāk – projektu vērtēšanas komisija) izskata pieteikumu un pieņem lēmumu par projekta un tā īstenotāja Latvijā atbilstību līdzfinansējuma saņemšanai, par atbalstu projekta īstenošanai un piešķiramā atbalsta apmēru.

 ES pētniecības programmu lēmējinstitūciju atbalstīto projektu īstenošanas laiks variē no 3 līdz 6 gadiem. Atbalsta apmērs projektu īstenošanai ir nepieciešams, ievērojot atšķirīgas atbalsta intensitātes, kas norādītas 1.tabulā.

*1.tabula*

|  |  |  |
| --- | --- | --- |
| **Nr.** | **ES pētniecības programma/ kopuzņēmums**  | **Atbalsta apmērs** |
| 1. | pamatprogramma “Apvārsnis 2020” | 30% |
| 2. | EURATOM programma | 45% |
| 3. | BONUS programma | 50% |
| 4. | EUROSTARS 2 programma | 40-65% |
| 5. | ECSEL kopuzņēmums | 60% |
| 6. | ERA-NET aktivitātes  | 80-100% |

*Avots: IZM un VIAA dati*

Atbilstoši MK noteikumu Nr.259 5.1.apakšpunktam atbalstu projekta īstenošanai piešķir dotācijas veidā no apakšprogrammas 70.06.00 kārtējam gadam valsts budžetā šim mērķim pieejamo resursu ietvaros. Ja projektiem nepieciešamais atbalsta apmērs pārsniedz apakšprogrammā 70.06.00 kārtējā gadā ieplānotā finansējuma apmēru, tad atbalstu projekta īstenošanai nodrošina atbilstoši iepriekš minētajam normatīvajam regulējumam apropriācijas pārdales kārtībā no 74. resora "Gadskārtējā valsts budžeta izpildes procesā pārdalāmais finansējums" 80.00.00 programmā "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai", pamatojoties uz Ministru kabineta lēmumu par atļauju uzņemties papildu valsts budžeta ilgtermiņa saistības.

Saskaņā ar likumā “Par valsts budžetu 2017.gadam”, Ministru kabineta 2016.gada 13.decembra sēdes protokola Nr.68 73.§ “Informatīvais ziņojums “Par apropriācijas pārdali no 74.resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” uz ministrijas valsts budžeta programmas 70.00.00 “Citu Eiropas Savienības politiku instrumentu projektu un pasākumu īstenošana” apakšprogrammu 70.06.00 “Dalība Eiropas Savienības pētniecības un tehnoloģiju attīstības programmās””” 2.punktā, Finanšu ministrijas 2017.gada 16.maija rīkojumā Nr.205 un 2017.gada 12.jūnija rīkojumā Nr.241 noteikto, 2017.gada valsts budžeta apakšprogrammas 70.06.00 ietvaros budžeta ilgtermiņa saistībās apstiprināti resursi izdevumu segšanai 3 849 036 *euro* apmērā, tai skaitā dotācija no vispārējiem ieņēmumiem ilgtermiņa saistību izpildei 3 314 733 *euro* apmērā, no tiem, 3 118 976 *euro* atbalsta sniegšanai projektu īstenošanai Latvijā, 38 987 *euro* dalības maksas segšanai Eiropas Savienības institūcijās, 4 240 *euro* ekspertīžu nodrošināšanai un 152 530 *euro* Latvijas dalības maksas segšanai Eiropas akadēmiskajā tīklā GEANT (*Gigabit European Academic Network)*, kā arī ieņēmumi no ārvalstu finanšu palīdzības 534 303 *euro* apmērā.

 Projektu atbalstam kārtējā gadā nepieciešamā finansējuma apmēru var prognozēt tikai aptuveni. Atbalstam nepieciešamais finansējums iepriekš precīzi nav zināms, jo ir atkarīgs no Latvijas dalībnieku aktivitātes, iesniedzot projektu pieteikumus ES pētniecības programmu ietvaros atvērtajos konkursos un sekmēm šajos ES pētniecības programmu konkursos, ko nosaka izstrādāto un pieteikto projektu kvalitāte, projekta zinātniskā izcilība un projekta izpildītāju konsorcija konkurētspēja. Pieteikto projektu sekmes konkursos korelē ar konkursam izdalītā Eiropas Komisijas budžeta apmēru un konkursā iesniegto kopējo projektu skaitu. Sakarā ar to, ka finansējums sekmīgajiem ES pētniecības programmu projektiem tiek piešķirts konkursa kārtībā un konkursu norises laika grafiks tiek plānots reizi divos gados, ministrijas rīcībā nav pilnas informācijas par visiem projektiem, kas līdz 2020.gadam varētu tikt īstenoti iepriekš minētajās ES pētniecības programmas un līdz ar to precīzi nevar norādīt kārtējā gadā paredzamo ietekmi uz valsts budžetu.

 Saskaņā ar informāciju par ES pētniecības programmu ietvaros 2016. un 2017.gadā atvērtajos konkursos iesniegto projektu pieteikumu kvalitātes izvērtējumiem 2017.gadā plānojams atbalstāmo projektu skaita palielinājums (skat. pielikumu). Tā sekmīgi ir jauni trīs EURATOMprogrammas konkursos iesniegtie Latvijas dalībnieku projekti, ECSEL kopuzņēmuma 2016.gada konkursā finansējums piešķirts diviem projektiem, BONUS programmas 2016.gada konkursā sekmes guvuši divi projekti, EUROSTARS 2 programmas 2016. un 2017.gada konkursos – 3 projekti un astoņos ERA-NET aktivitātes konkursos īstenošanai apstiprināti 14 pētniecības un tehnoloģiju izstrādes projekti. EUREKA programmas 2016.gada konkursā atbalstam klasificējies ir viens projekts. Prognozējamais jauno atbalstāmo projekti skaits, kam 2017.gadā būs nepieciešams piešķirt atbalstu, ir vismaz 26 projekti. Ņemot vērā augstāk norādīto informāciju, lai aģentūra varētu uzņemties papildu saistības par projektu īstenošanu saskaņā ar informāciju par projektiem, kas guvuši augstu kvalitātes novērtējumu “Apvārsnis 2020”, EURATOM, BONUS, EUROSTARS 2programmas un ECSEL kopuzņēmuma konkursos un kuru īstenošanai līdzfinansējuma maksājumi būtu nepieciešami 2017.gada otrajā pusē, nepieciešamās papildu valsts budžeta ilgtermiņa saistības 2017.gadam ir 1 668 824 *euro.* Ministrijas izveidotā projektu vērtēšanas komisija 2017.gada 13.aprīlī (protokols Nr.2017/5) ir lēmusi par kvotu palielinājumu ES pētniecības programmām 2017.gadā līdz maksimāli 4 787 800 *euro* (sk. 2.tabulu).

Kvotas palielinājums un papildu valsts budžeta atbalsts jaunajiem ES pētniecības programmu projektiem būtu kā nodrošinājums tam, lai Latvijas zinātniskās institūcijas un uzņēmumi varētu piesaistīt Eiropas Komisijas finansējumu vismaz 1 019 116 *euro* apmērā, kas ļauj secināt, ka kopumā ietekme uz valsts budžetu ir vērtējama kā pozitīva, jo tiek piesaistīts papildu Eiropas Komisijas finansējums pētniecībai un inovācijai.

*2.tabula*

|  |  |  |  |  |
| --- | --- | --- | --- | --- |
| **ES pētniecības programma** | **2017.gadā plānotā kvota *euro*/%** | **2018.gadā plānotā kvota *euro*/%**  | **2019.gadā plānotā kvota *euro*/%** | **2020.gadā un turpmāk ik gadu plānotā kvota/%** |
| 7.Ietvara programma | 430 902/ 9,00 | 86 000 / 2,00 | 21 000 / 0,60 | 0/0 |
| “Apvārsnis 2020” | 325 570 / 6,80 | 301 000 / 7,00 | 245 000 / 7,00 | 237 500/9,50 |
| EURATOM | 526 658 / 11,00 | 516 000 / 12,00 | 210 000 / 6,00 | 100 000/ 4,00 |
| BONUS | 239 390 /5,00 | 301 000 / 7,00 | 245 000 / 7,00 | 75 000/ 3,00 |
| EUROSTARS 2 | 383 024 / 8,00 | 387 000 / 9,00 | 525 000 / 15,00 | 426 000/ 17,04 |
| ARTEMIS un ECSEL  | 526 658 / 11,00  | 473 000 / 11,00 | 420 000/ 12,00 | 270 000/ 10,80 |
| IMI | 430 902 / 9,00 | 516 000 / 12,00 | 490 000 / 14,00 | 100 000/ 4,00 |
| ERA-NET, ERA-NET Plus, ERA-NET Cofund | 1 683 391 / 35,16 | 1 285 270 / 29,89  | 987 000 / 28,20 | 934 000/ 37,36 |
| EUREKA | 239 390 /5,00 | 430 000 / 10,00 | 350 000 / 10,00 | 350 000/ 14,00 |
| COST | 1 915 / 0,04 | 4 730 / 0,11 | 7 000 / 0,20 | 7 500/ 0,30  |
| **Kopā** | 4 787 800 / 100,00% | 4 300 000 / 100,00% | 3 500 000 / 100,00% | 2 500 000 / 100,00% |

*Avots: IZM un VIAA dati*

Pamatojoties uz MK noteikumu Nr.259 2.punktu un 4.2.apakšpunktu, apakšprogrammas 70.06.00 ietvaros atbalstu piešķir arī Latvijas ikgadējo dalības maksu segšanai šādu ES pētniecības programmu administrācijas institūcijās: EUREKA programmas sekretariātam, COST asociācijai, BONUS EEIG (Eiropas ekonomisko interešu grupai), *Fusion for Energy* kopuzņēmumam, Eiropas Sociālā pētījuma (*European Social Survey*) Eiropas pētniecības infrastruktūras konsorcijā (*European Research Infrastructure Consortium*)un Eiropas akadēmiskā tīkla GEANT (*Gigabit European Academic Network*) asociācijā.

Ar Ministru kabineta noteikumu Nr.259 4.2.5.apakšpunktu un, ievērojot Ministru kabineta 2016.gada 5.aprīļa sēdes protokollēmuma (prot.Nr.16, 23.§)[[2]](#footnote-2) 2.punktu, ir noteikts, ka apakšprogrammas 70.06.00 budžeta līdzekļi tiek izmantoti, lai segtu Latvijas valsts dalības maksas Eiropas Pētniecības infrastruktūru stratēģiskā foruma (ESFRI) Eiropas Pētniecības infrastruktūru ceļa kartē 2016.gadam iekļautās Eiropas Pētniecības infrastruktūras konsorcijā, kurā kā dalībniece ir uzņemta Latvijas valsts. Latvijas pārstāvība tiek īstenota, pamatojoties uz Ministru kabineta 2016.gada 5.aprīļa sēdes protokollēmuma (prot.Nr.16 23.§)[[3]](#footnote-3) 2.punktu, kas nosaka, ka ministrija nodrošina Latvijas pārstāvību un Latvijas zinātnisko institūciju piesaisti Eiropas pētniecības infrastruktūru stratēģiskā foruma (*European Strategy Forum on Research Infrastructures)* Eiropas pētniecības infrastruktūru Ceļa kartē 2016.gadam iekļautajos šādu Eiropas Pētniecības infrastruktūru konsorcijos (*European Research Infrastructure Consortium* (*ERIC*)): BBMRI ERIC, CLARIN ERIC, ESS ERIC, JIV ERIC, EATRIS ERIC*,* kā arī konsorcija statusu vēl neieguvušajās pētniecības platformās EU-OPENSCREEN, INSTRUCT un MIRRI.

Lai segtu Latvijas valsts dalības maksas ESFRI ceļa kartē iekļauto Eiropas Pētniecības infrastruktūras konsorcijos, kuros kā dalībniece uzņemta Latvijas valsts, 2017., 2018., 2019., 2020.gadā un turpmāk ik gadu apakšprogrammā 70.06.00 nepieciešams iezīmēt papildu valsts budžeta saistības, kas norādītas 3.tabulā. 2017.gadā ir sedzamas dalības maksas arī par 2016.gadu, par kurām 2016.gada izskaņā ir saņemti rēķini no BBMRI un CLARIN konsorcijiem, ņemot vērā, ka iestāšanās konsorcijos tika veikta 2016.gada 2.pusē.

*3.tabula*

|  |  |  |  |  |  |
| --- | --- | --- | --- | --- | --- |
| **Eiropas Pētniecības infrastruktūra** | **Dalības maksas par 2016.gadu *(euro*), kas sedzamas 2017.gadā atbilstoši saņemtajiem rēķiniem** | **Paredzamā dalības maksa 2017.gadam (*euro*)** | **Paredzamā dalības maksa 2018.gadam (*euro*)** | **Paredzamā dalības maksa 2019.gadam (*euro*)** | **Paredzamā dalības maksa 2020.gadam un turpmāk ik gadu (*euro*)** |
| BBMRI ERIC | 9 145 | 23 166 | 22 506 | 22 506 | 22 506 |
| CLARIN | 7 451 | 13 028 | 13 289 | 13 289 | 13 289 |
| ESS ERIC | 0 | 21 855  | 21 855  | 21 855  | 21 855  |
| EU-OPENSCREEN | 0 | 68 900 | 68 900 | 68 900 | 68 900 |
| INSCTRUCT | 0 | 12 500 | 12 500 | 12 500 | 12 500 |
| JIV ERIC | 0 | 70 000 | 70 000 | 70 000 | 70 000 |
| MIRRI | 0 | 7 500 | 7 500 | 7 500 |  7 500 |
| EATRIS ERIC | 25 000 | 25 000 | 25 000 | 25 000 | 25 000 |
| **KOPĀ** | **41 596** | **241 949** | **241 550** | **241 550** | **241 550** |

*Avots: IZM un VIAA dati*

Saskaņā ar iepriekš šajā informatīvajā ziņojumā norādītajām kvotām ES pētniecības programmu projektu atbalstam un apakšprogrammas 70.06.00 valsts budžeta ilgtermiņa saistībās apstiprināto finansējumu ekspertīzēm un dalības maksu segšanai ES pētniecības programmu administrējošajās institūcijās, kā arī papildus nepieciešamās saistības dalības maksu ESFRI pētniecības infrastruktūru konsorcijos segšanai (3.tabula), kopējais maksimālais valsts budžeta ilgtermiņa saistību apmērs apakšprogrammas 70.06.00 Eiropas Savienības politiku instrumentam „Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001) ir norādīts 4.tabulā.

*4.tabula*

|  |  |  |  |  |
| --- | --- | --- | --- | --- |
| **Izdevumu** **kategorija**  | **2017.gads *(euro*)** | **2018.gads (*euro*)\*** | **2019.gads (*euro*)\*** | **2020.gads un turpmāk ik gadu (*euro*)\*** |
| Ekspertīžu nodrošināšana (EUREKA) | 4 240 | 4 240 | 4 240 | 4 240 |
| Dalības maksas ES pētniecības programmās | 38 987 | 32 987 | 32 987 | 32 987 |
| Dalības maksas ESFRI pētniecības infrastruktūrās | 283 545 | 241 550 | 241 550 | 241 550 |
| Finansējums ES pētniecības programmām | 4 787 800 | 4 300 000 | 3 500 000 | 2 500 000 |
| Kopā | 5 114 572 | 4 578 777 | 3 778 777 | 2 778 777 |

*Avots: IZM un VIAA dati*

**Priekšlikumi turpmākai darbībai**

Lai nodrošinātu ES pētniecības programmu īstenošanu Latvijā atbilstoši noslēgtajiem līgumiem par projektu īstenošanu, izvērtējot apakšprogrammas 70.06.00 Eiropas Savienības politiku instrumentam „Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001) piešķirto līdzekļu faktisko izlietojumu un plānotos avansa un noslēguma maksājumus 2016. gadā, 2017. gadā un turpmāk, pamatojoties uz MK noteikumu Nr. 259 5.1.apakšpunktu un informatīvajā ziņojumā minēto:

1. noteikt, ka nepieciešamās valsts budžeta ilgtermiņa saistības Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam „Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001) 2017. gadā un 2018. - 2020. gadam kopā ir 16 250 903 *euro*, tajā skaitā 2017. gadam – 5 114 572 *euro*, 2018. gadam – 4 578 777 *euro,* 2019. gadam – 3 778 777 *euro,* 2020. gadam un turpmāk ik gadu – 2 778 777 *euro,* no tāmvalsts budžeta ilgtermiņa saistībās apstiprinātais finansējums2017. gadā un 2018. - 2020. gadam kopā - 7 810 039 *euro*, tajā skaitā 2017. gadam – 3 162 203 *euro*, 2018. gadam – 1 802 092 *euro,* 2019. gadam – 1 422 872 *euro,* 2020. gadam – 1 422 872 *euro;*
2. atļaut Izglītības un zinātnes ministrijai uzņemties jaunas valsts budžeta ilgtermiņa saistības Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam „Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001) 2017. gadā un 2018. - 2020. gadam kopā   8 440 864 *euro* apmērā, tajā skaitā 2017. gadam – 1 952 369 *euro*, 2018. gadam – 2 776 685 *euro,* 2019. gadam – 2 355 905 *euro,* 2020. gadam – 1 355 905 *euro* un turpmāk ik gadu – 2 778 777 *euro*.

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

11.09.2017. 16:58

2914

Bundule, 67785423

maija.bundule@viaa.gov.lv

Jēkabsone, 67047963

inga.jekabsone@izm.gov.lv

Depkovska, 67047772

anita.depkovska@izm.gov.lv

1. http://mk.gov.lv/sites/default/files/editor/20160210\_mkucinskis\_vald\_prior\_gala\_vers\_0.pdf [↑](#footnote-ref-1)
2. <http://tap.mk.gov.lv/mk/mksedes/saraksts/protokols/?protokols=2016-04-05> [↑](#footnote-ref-2)
3. <http://tap.mk.gov.lv/mk/mksedes/saraksts/protokols/?protokols=2016-04-05> [↑](#footnote-ref-3)